**Clipe de marmură**

*Casian Maftei*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ca de pe oase,

albite de vreme și vânt,

Într-o pădure a răstigniților,

toamnă târzie, fiică de sfinx,

Mi se preling lacrimile

pe degetele tale, înmărmurite

între două strângeri de clipe,

Uitate undeva...

în abisul unui gând straniu...

Uneori

te faci lamă subțire de oțel aspru,

ca să-mi pătrunzi inima,

prin capilariile ochilor înrobiți

de tristețe... Ești rece.

Buzele tale subțiri

au devenit, parcă,

mai vinete ca niciodată...

În vis

am vrut să te sărut...

și am făcut-o,

Abia atingând gura ta uitată

altundeva. Tu...

ai rămas neclintită.

Bineînțeles,

în adâncul visului,

nici nu speram să fi fost altfel...

Totuși

am continuat să visez...

Dar visul s-a făcut a fi aievea,

pentru ca,

Tristețea

să devină veșnică.